Northrop Grumman RQ-180

**Northrop Grumman RQ-180** on yhdysvaltalainen miehittämätön tiedustelu- ja valvontalentokone, jonka on kehittänyt Northrop Grumman. Projekti on salainen, eikä siitä ole juurikaan virallista tietoa.

## Kehitys
RQ-180 ei ole ilma-aluksen oikea tunnus, vaan se tulee *Aviation Week* -lehden vuoden 2013 reportaasista, joka käsitteli spekuloitua konetta. ”RQ-180” on keksitty yhtäläisyyksiä sisältävän RQ-170 Sentinelin tunnuksen jatkoksi.

*Aviation Weekin* mukaan RQ-180:n kehitys rahoitettiin Yhdysvaltain ilmavoimien salaisesta budjetista, ja Northrop Grumman voitti suunnittelukilpailussa Boeingin ja Lockheed Martinin.

RQ-180 jatkaa vuonna 1998 käytöstä poistetun SR-71 Blackbirdin tehtävää tunkeutuvassa tiedustelussa. RQ-180 on tarkoitettu ilmeisesti nimenomaan sellaisille salaisille tehtäville, joilla ei voida käyttää tunnetumpia ja haavoittuvaisempia koneita, kuten RQ-4 Global Hawkia tai MQ-9 Reaperiä. RQ-180 saattaa korvata RQ-4:n ainakin osittain. RQ-180 on suurempi ja voi lentää paljon pidempään kuin RQ-170 Sentinel, jonka tehtävä on RQ-180:n kanssa pääosin sama. RQ-180:n uskotaan olevan melko lailla kaikin puolin kehittyneempi, ja nämä kaksi konetta kykenevät jonkinlaiseen yhteistyöhön, mutta eivät suoraan liity toisiinsa.

## Spekulaatiot
RQ-180:ksi epäiltyjä ilma-aluksia on nähty ja kuvattu silloin tällöin taivaalla etenkin sotilastukikohtien, kuten Area 51:den läheisyydessä.

*Aviation Week* arvioi vuonna 2019, että Yhdysvaltain ilmavoimilla olisi käytössään seitsemän RQ-180:tä.

Filippiinien yllä kuvattiin vuonna 2021 RQ-180:ksi epäilty lentokone, mikä viittaa Kiinaan lähistöllä tapahtuvaan tiedusteluun.

RQ-180 on saanut ainakin epäviralliset nimitykseet ”White Bat” (), ”Great White Bat” ja ”Shikaka”. Vuonna 2021 Yhdysvaltain ilmavoimat julkaisi tiedonkeruun kehityksestä kertovan videon, jossa käytettiin nimitystä White Bat näytettäessä havainnekuvaa nykyaikaisesta tiedusteludroonista. *The War Zone* -julkaisun mukaan tämä viittaus ei voinut liittyä muuhun kuin RQ-180:een. Ilmavoimien 74th Reconnaissance Squadron -laivueen on raportoitu lentävän RQ-180:llä. Laivueen tunnuksissa on kuva valkoisesta lepakosta. Näitä vihjeitä on pidetty todisteina RQ-180:n olemassaolosta.

## Suunnittelu
RQ-180 on todennäköisesti edistynyttä häiveteknologiaa hyödyntävä drooni, jonka tarkoitus on tunkeutua vihollisen hallitsemaan ilmatilaan ja pysyä siellä valvomassa kohteita ilman paljastumista. Tämän takia se pystyy lentämään hyvin korkalla ja pitkän aikaa (HALE: *High Altitude, Long Endurance*), häiveen ansiosta vaikeasti havaittavissa. Koneessa on AESA-tutka, SAR-tutka ja erilaisia passiivisia elektronisen valvonnan keinoja, joilla se kerää tietoa. Kone saattaa pystyä myös elektronisiin hyökkäyksiin vihollista vastaan. Näiden lisäksi RQ-180 voisi toimia tiedonvälityslinkkinä muiden sotilaskoneiden ja -joukkojen kesken. Se voisi vaikkapa johtaa drooniparvia.

RQ-180:n uskotaan olevan ulkomuodoltaan jonkinlainen lentävä siipi, mahdollisesti rungoltaan leijamainen ”cranked-kite”, jollainen on esimerkiksi X-47B:ssä, mutta pitkillä siivillä. Siipien kärkiväli saattaa olla jopa 40 metriä. Droonissa on luultavasti kaksi ohivirtaussuihkumoottoria.

## Lähteet

## Aiheesta muualla